คลังยกเว้นภาษีรถยนต์ปี 52 กว่า 1.8 แสนคัน
รมช.คลังพอใจอุตสาหกรรมรถยนต์ใช้วัตถุดิบในประเทศ 96% ช่วยกระตุ้นเศรษฐกิจไทย เผยปี 2552 ยกเว้นภาษีรถยนต์กว่า 1.8 แสนคัน
13 ม.ค. 2553

รมช.คลังพอใจอุตสาหกรรมรถยนต์ใช้วัตถุดิบในประเทศ 96% ช่วยกระตุ้นเศรษฐกิจไทย เผยปี 2552 ยกเว้นภาษีรถยนต์กว่า 1.8 แสนคัน
นพ.พฤฒิชัย ดำรงรัตน์ รมช.คลัง เปิดเผยภายหลังการเยี่ยมชมโรงงานประกอบรถยนต์โตโยต้า ที่จ.ฉะเชิงเทราว่า ปัจจุบันกระทรวงการคลังได้มีการยกเว้นการจัดเก็บภาษีกรณีที่มีการส่งออกรถยนต์ เพื่อเพิ่มขีดความสามารถในการแข่งขัน ช่วยกระตุ้นเศรษฐกิจในภาคอุตสาหกรรม โดยในปี 2552 ภาคอุตสาหกรรมรถยนต์ที่เป็นผู้ประกอบอุตสาหกรรมรถยนต์ มียอดการจำหน่าย 649,038 คัน มีการจำหน่ายในประเทศ 466,223 คัน คิดเป็น 71.83% ของยอดการจำหน่าย ภาษีสรรพสามิต 49,278.13 ล้านบาท และมีการยกเว้นภาษีรถยนต์จำนวน 182,815 คัน คิดเป็น 28.16%  ของยอดการจำหน่าย มีปริมาณการยกเว้นภาษีรถยนต์สูงกว่าเมื่อเทียบกับปี 2551 ซึ่งมีการส่งออก จำนวน 169,997 คัน
ทั้งนี้ บริษัทโตโยต้า ยังเป็นบริษัทที่มีฐานการผลิตรถยนต์กระบะที่ใหญ่ที่สุดในเอเซีย และมีการใช้วัตถุดิบในการผลิตรถยนต์กระบะมาจากในประเทศ 96% นำเข้าเพียง 4% ซึ่งการใช้วัตถุดิบในประเทศที่มีปริมาณมากขึ้น ส่งผลให้ภาคอุตสาหกรรมมีการจ้างงานเพิ่มขึ้น มีเม็ดเงินหมุนเวียนเข้าสู่ระบบของประเทศมากยิ่งขึ้น ทั้งนี้ จากนโยบายของกระทรวงการคลังได้มอบให้กรมสรรพสามิตดูแลสินค้าที่ส่งผลกระทบต่อสังคมและสิ่งแวดล้อมทั้งทางตรงและทางอ้อมเป็นพิเศษ เนื่องจากภายใต้การกำกับดูแลของกรมสรรพสามิต มีโรงอุตสาหกรรมที่อาจส่งผลกระทบต่อสิ่งแวดล้อม เช่น โรงงานประกอบรถยนต์ รถจักรยานยนต์   และน้ำมันและผลิตภัณฑ์น้ำมัน เป็นต้น
นายอารีพงศ์ ภู่ชอุ่ม อธิบดีกรมสรรพสามิต กล่าวว่า เป็นเรื่องที่น่ายินดีที่ปัจจุบันผู้ประกอบการรถยนต์ได้ให้ความสำคัญต่อการรักษาคุณภาพของสิ่งแวดล้อม ซึ่งจะช่วยให้คุณภาพชีวิตและคุณภาพของสังคมดียิ่งขึ้น สำหรับในปีงบประมาณ 2552 กรมสรรพสามิตจัดเก็บภาษีจากรถยนต์ได้จำนวน 49,278.14 ล้านบาท เมื่อเทียบกับปีงบประมาณ 2551 ต่ำกว่าร้อยละ 14.79  ซึ่งใน 3 เดือนแรกของปีงบประมาณ 2552 สูงกว่าช่วงเดียวกันของปีงบประมาณ 2551  คิดเป็น 3.31% และในปีงบประมาณ 2553 (ตุลาคม -ธันวาคม 2552) จัดเก็บได้จำนวน 18,874.53 ล้านบาท เมื่อเทียบกับช่วงเดียวกันของปี 2552  สูงกว่า 26.77%